Lillani og Geoff Hopkins á Whakaari , áður en eldgosið hófst . AP / Lillani Hopkins Hin 22 ára gamla Lillani Hopkins hafði tekið föður sinn með sér til Hvítu eyjunnar svokölluðu við Nýja-Sjáland sem ber einnig nafnið Whakaari . Lillani er frá Nýja-Sjálandi og er nemi í jarðfræði og bauð hún föður sínum til eyjunnar í tilefni 50 ára afmælis hans . Hún slapp undan mannskæðu eldgosi á eyjunni en hefur rætt við fjölmiðla og lýst hræðilegum eftirmálum eldgossins og þeim sárum sem margir ferðamenn hlutu . Sex eru látnir eftir eldgosið og er átta til viðbótar saknað . Þau eru öll talin látin og hafa sex lík sést úr lofti . Ekki hefur þó verið hægt að sækja þau . Þegar Lillani og faðir hennar fóru í land fengu þau hjálma og gasgrímur . Hún er með astma og þurfti að nota grímuna þegar hún nálgaðist gíginn . Faðir hennar sagðist hafa fundið fyrir eymslum í hálsi . Eftir einn og hálfan tíma sneru þau aftur um borð í skipið sem flutti þau til Whakaari . Þau voru þó komin skammt frá landi þegar eldgosið hófst . Hún tók ekki eftir því fyrr en faðir hennar benti henni á það . Það fyrsta sem hún gerði var að taka upp síma og taka myndband af eldgosinu , þar sem umfangsmikil ský af sjóðandi gufu , ösku og grjóti skaust upp í himininn . Fljótt hætti skýið þó að fara bara upp á við og stefndi einnig í áttina að þeim . 47 voru á eða við eyjuna þegar eldgosið hófst nánast fyrirvaralaust . Þeir sem lifðu af brenndust hræðilega . Læknar vinna dag og nótt að því að hlúa að þeim 30 sem hlutu brunasár og hafa heilbrigðisyfirvöld í Nýja-Sjálandi pantað 1,2 milljón fersentímetra af húð frá Bandaríkjunum sem græða á á fólkið . Samkvæmt Sky News eru einhverjir með brunasár á 95 prósentum líkama þeirra , þó flestir hafi brunnið minna en það . 22 eru þó í öndunarvélum vegna þess hve lungu þeirra brunnu illa . Alls eru 25 enn í lífshættu . Eftir að Lillani og faðir hennar komust um borð í skipið , Ovation of the Seas , var þeim skipað að halda sig neðan þilja . Þau voru þó kölluð aftur upp á dekk þegar byrjað var að flytja særða um borð , þar sem þau höfðu bæði farið á námskeið í fyrstu hjálp . Alls voru 23 fluttir um borð í skipið . Gátu ekki talað en öskruðu Lillani segist aldrei hafa séð annað eins . Allir hafi verið illa brunnir , þaktir grárri og blautri ösku og tungur þeirra hafi verið svo bólgnar að þau gátu ekki talað . Mörg þeirra voru þó öskrandi af sársauka . Hún notaði vatnsflöskur til að skola fólkið . Hreinsa munna þeirra , nef og augu . Þá segir Lillani að skipið hafi litið út fyrir að vera fullt af gráum einnota plasthönskum . Þar hafi þó verið um að ræða húðarhluta sem féllu af brennda fólkinu . Lillani segist hafa reynt að tala við fólkið með því markmiði að halda þeim vakandi . Svo hafi hún tekið upp á því að syngja en hætt þar sem hún sé ekki góður söngvari . Einn hinna brenndu hafi þó gripið í hana og beðið hana um að halda áfram . Þegar skipið var um hálfnað í land komu sjúkraliðar frá Strandgæslu Nýja-Sjálands um borð og veittu þeir brenndu fólki lyf . Einhverjir voru þó svo illa brunnir að ómögulegt var að finna æðar þeirra . Að endingu voru allir þeir 23 sem höfðu verið fluttir um borð enn á lífi þegar skipið kom að landi . Lillani veit þó ekki hvort einhver þeirra hafi dáið seinna meir .